Tampereen Hämeenkadun parkkiluolalle Hämpin parkille suunnitellaan jatkoa rautatieaseman alle. Autopaikkojen lisäys olisi samaa luokkaa kuin nykyisen P-Hämpin koko, eli noin tuhat paikkaa.

Pysäköintiluolaston laajentaminen on osa isompaa asemakeskussuunnitelmaa. Tampereen kaupunginhallitus käsittelee kokonaisuutta seuraavassa kokouksessaan 15. tammikuuta. Alueen maanalainen asemakaava kuulutetaan vireille lähiaikoina.

Tampereen asemanseudulla on meneillään kolme suurhanketta, Kansi ja areena, Ratapihankadun pohjoispää ja asemakeskus. Asemakeskukseen kuuluisi rautatieaseman laiturialueen ja itäpuolen kattaminen. Samalla tehdään pysäköintitilaa maan alle.

Rautatieaseman yhteydessä oleva vanha pysäköintitalo purettaisiin hankkeen osana.